Veiligheidswag buite skool geskiet’n 32-jarige sekuriteitswag is Dinsdag per helikopter na die hospitaal gehaas nadat hy glo buite ’n skool in Durban deur ’n groep mans geskiet is (Foto: Verskaf) ’n 32-jarige sekuriteitswag is Dinsdag per helikopter na die hospitaal gehaas nadat hy glo buite ’n skool in Durban deur ’n groep mans geskiet is. Dit volg skaars ŉ week nadat ŉ polisieman voor ŉ skool in Umbilo doodgeskiet is toe hy sy dogter by die skool afgelaai het. Volgens Shawn Herbst, woordvoerder van Netcare 911, is die wag om 07:20 buite ’n skool in Hammarsdale, in die weste van Durban, deur ’n groep mans genader. Die wag was by die skool aan diens. “Die wag is twee keer in albei bene geskiet,” bevestig Herbst. “Volgens die wag het die aanvallers ná die skietery op die vlug geslaan.” Met paramedici se aankoms op die toneel het hulle die gewonde wag aangetref. “Paramedici het die wag op die toneel gestabiliseer voordat hy na ’n hospitaal geneem is vir verdere mediese behandeling.” Dit is die soveelste aanval op ’n veiligheidswag wat die afgelope maand in KwaZulu-Natal aangemeld is. Maroela Media het die afgelope weke oor drie ander aanvalle op veiligheidswagte berig. Dit is benewens die moord op ao. Michael Jameson (52), ŉ polisiebeampte wat verlede week buite sy dogter se skool in Umbilo doodgeskiet is. In die jongste voorval was ŉ 40-jarige veiligheidswag Donderdag besig om in ŉ minibustaxi in Bester in KwaMashu te klim, toe ŉ man hom genader en minstens tien keer geskiet het.